Аланрэ Сабинэрэ «Артек»-м макIуэ
2019 гъэр ди къэралым щагъэуващ Театрым и илъэсу. Абы ехьэлIауэ къызэрагъэпэща урысейпсо Iуэхугъуэхэм ящыщщ сурэтхэмрэ театр рецензиехэмрэ щагъэлъэгъуа «Театрымрэ сабийхэмрэ-2019» къэралпсо зэпеуэр. Абы и къалэн нэхъыщхьэр къытщIэхъуэ щIэблэр театрым и тхыдэ къулейм, ди лъэпкъ щэнхабзэ щIэиным щыгъуазэ щIынырщ, театр гъуазджэм цIыхухэр нэхъри дегъэхьэхынырщ.
IыхьитIу зэщхьэщыхауэ екIуэкIа зэпеуэм и щIыналъэ Iыхьэр зэфIэкIащ. Абы кърикIуахэм иджыблагъэ хэплъэжащ къэпщытакIуэ гуп хэхар, КъБР-м щэнхабзэмкIэ и министр Къумахуэ Мухьэдин зи пашэр. Абыхэм наIуэ зэращIамкIэ, зэпеуэм хэта псоми я нэхъыфIу къалъытащ Дыджэ Аланрэ АфэщIагъуэ Сабинэрэ зэхьэзэхуэм и утыку ирахьа я лэжьыгъэхэр. Къулъкъужын Ищхъэрэ къуажэм сабийхэр гъуазджэм щыхуагъасэу дэт школым, Къып Мухьэмэд и цIэр зезыхьэм, и гъэсэн Дыджэ Алан щытекIуащ «Театрым теухуа сурэт» унэтIыныгъэм. ХьэтIохъущыкъуей жылэм КIурашын ТIэхьир и цIэр зэрихьэу дэт курыт школ №1-м и еджакIуэ АфэщIагъуэ Сабинэ и лэжьыгъэр щигъэлъэгъуар «Театрым дытотхыхь» унэтIыныгъэрати, абы и сочиненэр къэпщытакIуэхэм нэхъыфI дыдэу къалъытащ.
Аланрэ Сабинэрэ Къэбэрдей-Балъкъэр Республикэм къыбгъэдэкIыу хэтынущ урысейпсо зэпеуэм и кIэух Iыхьэм. Ахэр щыIэнущ Кърымым щылажьэ «Артек» дунейпсо сабий центрым, абы къыщызэрагъэпэщыну театр сменэм хэту.
Ди республикэм щыщ ныбжьыщIэхэм дохъуэхъу зыIэрагъэхьа ехъулIэныгъэфIымкIэ. Ди щIыналъэр цIэрыIуэ зыщIын текIуэныгъэ куэд дяпэкIи зыIэрагъэхьэну ди гуапэщ.
ЖЫЛАСЭ Маритэ.
